ธรรมาภิบาล Corporate Governance (CG) กับการประชุมผู้ถือหุ้น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

...สมาคมส่งเสริมผู้ลงทุนไทย
 
หลักสำคัญในการลงทุนในตลาดหลักทรัพย์ประการหนึ่งก็คือ การที่จะต้องทราบรายละเอียดบางประการและข้อเท็จจริงเกี่ยวกับบริษัทที่นักลงทุนตัดสินใจเข้าไปลงทุน ไม่ว่าจะเป็นการเข้าไปลงทุนในหุ้นสามัญ หุ้นบุริมสิทธิ หรือแม้แต่กระทั่งตราสารต่างๆ ของกิจการนั้นๆ ก็ตาม
เพราะการเปลี่ยนแปลงใดๆ ไม่ว่าจะเป็นการเปลี่ยนแปลงในผู้บริหารจัดการ การเปลี่ยนแปลงของแหล่งเงินทุน การผันผวนจากผลการดำเนินงานบริษัท หรือผลกระทบจากทิศทางธุรกิจของอุตสาหกรรมและแผนการตลาดของบริษัท เหล่านี้ล้วนแล้วแต่สามารถที่จะมีผลกระทบต่อระดับราคาหลักทรัพย์ของบริษัทนั้นๆ ได้ทั้งสิ้น
การรู้จักกิจการของบริษัทที่ไปลงทุนไม่มากเพียงพอหรือเพียงเล็กน้อย ถือเป็นความเสี่ยงในการลงทุน แต่นักลงทุนสามารถป้องกันความเสี่ยงดังกล่าวได้ ด้วยการค้นหาข้อมูลและติดตามข่าวสารที่เกี่ยวข้องกับบริษัทอย่างใกล้ชิด 
แหล่งข้อมูลหนึ่งที่สำคัญคือ การประชุมสามัญประจำปีของผู้ถือหุ้น ซึ่งบริษัทส่วนใหญ่ที่มีรอบระยะเวลาบัญชีสิ้นสุดวันที่ 31 ธ.ค. จะจัดขึ้นในช่วงเดือนมี.ค. และไปสิ้นสุดในสิ้นเดือนเม.ย.ของทุกปี ที่ว่าสำคัญเพราะการประชุมนี้จะเป็นโอกาสและเวทีที่ผู้ถือหุ้นและนักลงทุนทั้งหลายจะได้สอบถามข้อมูลหรือข้อสงสัยในการบริหารงานของบริษัทที่เข้าไปลงทุน เพิ่มเติมจากที่ทราบตามข้อมูลที่บริษัทเผยแพร่ทั่วไปได้อย่างใกล้ชิด 
วาระการประชุมทุกวาระมีความสำคัญที่คณะกรรมการบริษัทและผู้บริหารต้องการนำเสนอและเปิดเผยข้อมูลให้กับนักลงทุนได้รับรู้ความเคลื่อนไหวในรอบปีที่ผ่านมาของบริษัท ซึ่งจะประกอบด้วยการรายงานผลการดำเนินงาน ทิศทางการดำเนินธุรกิจ งบการเงิน และผลกำไรขาดทุน การเลือกตั้งกรรมการ ผู้สอบบัญชีและวาระที่ต้องได้รับอนุมัติหรือความเห็นชอบจากผู้ถือหุ้น เป็นต้น
ความสำคัญของการประชุมผู้ถือหุ้นจึงอยู่ที่ผู้ถือหุ้นสามารถซักถาม และคณะกรรมการก็สามารถตอบคำถามต่อผู้ถือหุ้นได้อย่างเต็มที่ 
เนื่องจากในอดีต ผู้ถือหุ้นมักไม่สนใจการประชุมสามัญผู้ถือหุ้นหรือวิสามัญผู้ถือหุ้น การประชุมจึงจัดขึ้นเพื่อให้ครบถ้วนกระบวนการทางกฎหมาย แต่ในระยะหลังผู้ถือหุ้นเริ่มให้ความสำคัญกับการเข้าร่วมประชุมผู้ถือหุ้นมากขึ้น มีการเตรียมความพร้อม เตรียมคำถาม โดยเฉพาะประเด็นข้อสงสัยที่ต้องการคำตอบอย่างชัดเจนว่าข้อเท็จจริงคืออะไร และบริษัทดำเนินการอย่างไรมากขึ้นเป็นลำดับ
เพื่อที่จะเป็นข้อมูลประกอบการตัดสินใจว่าควรจะลงทุนอยู่ต่อไป เพิ่มการลงทุนให้มากขึ้น หรือว่าจะชะลอการลงทุน
ในอดีตที่ผ่านมา คณะกรรมการบริษัท ผู้บริหารของบริษัท อาจไม่มีความคุ้นเคยกับการที่ต้องตอบคำถาม ต้องชี้แจง อธิบายกับผู้ถือหุ้นเพื่อให้เกิดความเข้าใจที่ถูกต้อง อาจดำเนินการประชุมอย่างรวดเร็วเพื่อให้การประชุมผู้ถือหุ้นเสร็จสิ้น โดยใช้เวลาการประชุมสั้นๆ 
แต่สำหรับในปัจจุบัน นับเป็นเรื่องที่น่ายินดี เพราะนอกจากผู้ถือหุ้นจะสนใจให้ความสำคัญและเข้าร่วมประชุมเพื่อรับทราบในข้อมูลของบริษัทที่เข้าไปลงทุนมากขึ้นแล้ว คณะกรรมการและผู้บริหารบริษัทก็พร้อมที่จะเปิดเผยข้อมูลและตอบคำถาม เพื่อให้เกิดความเข้าใจและมีความโปร่งใสมากที่สุดเท่าที่จะทำได้ จนทำให้ในระยะหลังหลายบริษัทใช้ระยะเวลาในการประชุมผู้ถือหุ้นนานหลายชั่วโมง โดยที่ยังคงเป็นบรรยากาศการประชุมผู้ถือหุ้นที่ดีระหว่างกัน
ส่วนหนึ่งเป็นผลมาจากการที่บริษัทตระหนักถึงความสำคัญของการให้และการใช้สิทธิของผู้ถือหุ้น และการเปิดเผยข้อมูลต่อผู้ถือหุ้นอย่างโปร่งใส เพื่อให้เป็นไปตามหลักการกำกับดูแลกิจการที่ดี หรือ ธรรมาภิบาล CG : Corporate Governance หากคณะกรรมการและผู้บริหารบริษัทเห็นว่าการประชุมผู้ถือหุ้นเป็นโอกาสอันดีที่จะได้ชี้แจงประเด็นหรือข้อสงสัยต่อผู้ถือหุ้น เพื่อให้เกิดความโปร่งใสในการบริหาร การตอบคำถามและการชี้แจงข้อมูลต่างๆ จะเป็นสิ่งที่ช่วยสร้างความเข้าใจอันดีระหว่างคณะกรรมการ ผู้บริหาร และผู้ถือหุ้น โดยไม่มีความรู้สึกกดดันในการประชุม 
และหากผู้ถือหุ้นเห็นประโยชน์จากการเข้าประชุมผู้ถือหุ้น และให้ความสำคัญต่อการมีธรรมาภิบาลของบริษัท ก็จะช่วยให้มีข้อมูลที่เพียงพอต่อการตัดสินใจในการลงทุนอย่างมีคุณภาพได้อย่างแน่นอน
การลงทุนมีความเสี่ยง ข้อมูลที่โปร่งใสถือเป็นเครื่องมือในการป้องกันความเสี่ยงที่นักลงทุนควรสนใจและไม่ควรละเลย แล้วท่านผู้ถือหุ้นให้ความสนใจในเรื่องธรรมาภิบาลต่อการลงทุนเพียงใด